Mads Olsen (SF), 2025-04-11:
I SF er vi åbne for ethvert forslag, der sikrer udvisning af flere kriminelle udlændinge, så længe det overholder Danmarks internationale forpligtelser.
Det er ikke en ny linje for os; det har i mange år været en konsekvent linje for SF, at vi både skal beskytte retssikkerheden og beskytte vores fællesskab imod personer, der begår alvorlig kriminalitet.
Derfor ser vi grundlæggende med positive øjne på regeringens forslag, som tager et opgør med den såkaldte trappestigeordning – en ordning, der i praksis har betydet, at selv når en udlænding har begået alvorlige lovovertrædelser og fået ubetinget fængsel, har anklagemyndigheden i visse tilfælde være tilbageholdende med at rejse påstand om udvisning, fordi man har vurderet, at sandsynligheden for medhold var for lav.
Det ændrer lovforslaget på.
Det er ganske vist ikke en garanti for udvisning, det er ikke en automatreaktion, men det er en vigtig forskydning, og det betyder, at det fortsat er domstolene, der træffer den endelige beslutning, og sådan skal det fortsat være.
Vi ønsker en konventionssikker praksis, hvor vi ikke laver om på spillereglerne i kampens hede, men holder fast i, at det er domstolene, der træffer afgørelsen med respekt for både den enkelte sag og vores internationale forpligtelser.
Vi er især tilfredse med, at forslaget omfatter alvorlige former for kriminalitet som menneskeudnyttelse og social dumping.
Det er forbrydelser, der ikke bare skader individer, men også undergraver vores samfundsmodel.
For at være helt ærlig, man lærer tit en masse nye ting som udlændingeordfører, og jeg havde egentlig den tro, at når man begik de her meget alvorlige lovovertrædelser, var der altid påstand om udvisning, men sådan er det åbenbart ikke, og det er jeg glad for vi laver om.
Hvis vi med det her forslag kan sikre, at personer, som groft udnytter andre, faktisk skal udvises, har vi taget et vigtigt skridt.
Samtidig er det vigtigt for SF at sige, at vi tager høringssvarene alvorligt.
Der har i høringsnotatet været rejst bekymringer for, om ændringen reelt vil presse domstolene til at dømme anderledes, fordi forventningen om udvisning skærpes, og andre har peget på, at forslaget måske vil føre til flere sager, hvor udvisninger alligevel ikke kan ske, fordi konventionerne sætter en grænse.
Begge dele vil vi selvfølgelig følge nøje i det videre udvalgsarbejde.
Det handler i sidste ende om balance.
Danmark skal være et land, hvor vi stiller krav og viser konsekvens, men også et land, hvor vi aldrig går på kompromis med vores retsstatsprincipper, hvor retssikkerhed ikke bare er en floskel, men en grundpille.
Derfor støtter SF forslaget med en klar forventning om, at domstolene fortsat spiller en afgørende rolle, og at vi i udvalgsarbejdet har øje for relevante retssikkerhedshensyn.
Vi kan godt både være konsekvente og humane, vi kan godt stille krav og vise respekt, og vi kan samtidig godt stå fast på konventionerne.
Og det er også vigtigt for SF.
Nu stiller man jo nogle flere krav til politiet, til domstolene, til anklagemyndigheden, og det kommer til at lægge pres på ressourcerne.
Jeg fik så lige snakket med vores retsordfører, fru Karina Lorentzen Dehnhardt, der lige kunne oversætte noget af det, der stod i lovforslaget, til et mere letforståeligt sprog for mig.
Jeg skal så sige, at der er sat visse ressourcer af til at håndtere det spørgsmål, og det er glad for, for det er vigtigt, at vi ikke stiller øgede krav til vores politi og domstole, uden vi også giver dem ressourcerne til at håndtere det, så vi ikke får unødige lange ventetider i vores domstolssystem.
Det er i forvejen for lange ventetider, vi ser, og det har konsekvenser.
Det så vi i TV 2's dokumentar »Ghetto«.
Når der kan gå lang tid, fra der bliver rejst en sag, til der bliver dømt, er det ikke kun retssikkerhedsmæssigt problematisk, så er det også noget, der helt konkret kan gøre det svært at få folk vist ud af deres lejligheder, som vi jo har aftalt.
Men vi kommer til at følge, at de øgede krav, der nu bliver stillet, og at den kompensation, der så bliver givet, også står mål med det, for det er vigtigt for os, at vi fortsat også bekæmper de sager, vi så i politiet, og der er det selvfølgelig vigtigt, at vi alle sammen tager afstand fra det.
Men vi er også nødt til at sikre, at politiet har de ressourcer til at følge med de politiske prioriteringer og mål, vi sætter herinde i Folketinget, for ellers bliver konsekvensen det, vi ser, hvor man vasker sager og ikke efterforsker sager i nøje nok omfang, og det går ud over de svageste i vores samfund, som vi så med TV 2's dokumentar »Ghetto«.
Så det kommer vi til at følge, for det er vigtigt for SF.
Men vi ser grundlæggende positivt på forslaget.
Tak for ordet.